Riigi Tugiteenuste Keskus

Lõkke tn 4

10122 Tallinn

Tartumaa Tervisekeskus OÜ

Registrikood: 11230772

Supelranna tn 19

61505Elva linn  
Tartu maakond

**VAIE**

**Riigi Tugiteenuste Keskuse 09.07.2025 otsuse nr 11.2-1/25/3242 peale**

Tartumaa Tervisekeskus OÜ esitab STS §-i 51 alusel vaide Riigi Tugiteenuste Keskuse 09.07.2025 otsuse nr 11.2-1/25/3242 (edaspidi Otsus) peale, millega loeti mitteabikõlblikuks 344 666,65 euro suurune kulu ning nõuti tagasi toetust summas 258 499,99 eurot.

1. **Vaide ese**

Otsuse tõttu vähendatakse oluliselt toetuse saajale varem makstud toetust ning esitatakse tagasinõue summas, mis ei ole toetuse saaja hinnangul proportsionaalne, õiglane ega vastavuses haldusmenetluse ja EL õiguse põhimõtetega.

1. **Vaide põhjendused**

**2.1. Proportsionaalsuse ja otstarbekuse põhimõtte rikkumine**

Otsuses esitatud finantskorrektsioon ei ole proportsionaalne tegelike rikkumiste ega nende mõjuga. Toetuse saaja on aastate jooksul sihipäraselt tegutsenud nimistute koondamise nimel, saavutanud 4 perearsti nimistu olemasolu ning on endiselt tegev kahe puuduoleva nimistu leidmiseks. Olukorras, kus tervisekeskuses on sisuliselt piirkondlikud kaasaegsed esmatasandi tervishoiuteenused tagatud, on ligi 260 000 euro suurune tagasinõue ebamõistlik ning ebaproportsionaalne. Toetuse saaja on veendunud, et suudaks lähiaastatel nimistute arvu suurendada, kuid praegune tagasinõue võtaks temalt motivatsiooni seda teha.

**2.2 Ärakuulamiskohustuse mittekohane täitmine**

Kuigi toetuse saajale võimaldati esitada seisukohti finantskorrektsiooni eelnõu kohta, ei tulene otsusest, et neid oleks ka sisuliselt arvestatud. HMS § 40 lg 1 kohaselt tuleb enne haldusakti andmist anda isikule võimalus esitada oma arvamus ja vastuväited. Toetuse saaja esitas oma seisukohad ja tõi välja, et nimistute leidmise suunal on aastate jooksul tehtud pidevaid pingutusi. Sellest hoolimata otsustas RTK jätta taotluse tähelepanuta ega kaalunud realistlikult, kas täiendav tähtaeg võiks olla põhjendav ja tulemuslik. Otsus ei ole ka puhtalt formalistlik, vaid RTK on suunanud selles kaalutlusõiguse hoopiski diskussioonile, kas nimistute arv peakski olema väiksem kui toetuse saaja on seda planeerinud, ning heidab toetuse saajale ette, et numbrit ei ole vähendatud. Toetuse saaja jääb siinkohal siiski veendunuks, et nimistute arvu täiendav suurendamine lähiaastatel oleks reaalne. Eelnevast tulenevalt on haldusorgan rikkunud ärakuulamisõiguse põhilist eesmärki ehk kohustust kaaluda esitatud väiteid ausalt, sisuliselt ning erapooletult.

**2.3. Funktsionaalse eesmärgi täidetus**

Tänaseks osutab Tartumaa Tervisekeskus esmatasandi tervishoiuteenuseid nelja nimistu patsientidele ning hoones tegutsevad ka ämmaemand, koduõde, füsioterapeut, sotsiaalnõustaja, apteek, hambaravi ja mitmed teised toetavad teenused. See tähendab, et piirkonna elanikkonna esmatasandi arstiabi on kaetud. Lisaks eksisteerib viies nimistu (N0744), mille tegevuskoht on osaliselt Supelranna tn 19 hoones ning kuuenda nimistu osas olid toetuse saaja kinnitusel läbirääkimised ja eeltöö pooleli. Seega ei saa väita, et projekt ei täida oma eesmärki. Siinkohal on finantskorrektsiooni rakendamine seetõttu enneaegane.

Toetuse saaja taotleb mõistlikku tähtaja pikendust kuni 01.06.2026, mille jooksul on suure tõenäosusega võimalik tagada ka kahe puuduoleva nimistu liitumine. Senine praktika on näidanud, et iga täiendav tähtaeg on toonud konkreetse tulemuse. Sellest tulenevalt ei ole toetuse saaja olnud passiivne, vaid on eesmärgipäraselt tegutsenud ning igal etapil on tehtud edusamme.

Tähtaja pikendamise õigus tuleneb ka meetme määruse § 27 lg-st 3, mille kohaselt on rakendusüksusel mõjuval põhjusel õigus anda täiendav tähtaeg. Kogu projekti kontekstis – pikaajaline pingutus, personali leidmise keerukus, teenuste pakkumise tagamine nelja nimistu kaudu, lisaks olemasolev infrastruktuur ja teenused – on mõjuv põhjus täiendava tähtaja andmiseks olemas. Täiendava tähtaja andmine oleks kooskõlas nii proportsionaalsuse, haldusmenetluse otstarbekuse kui ka eesmärgipärasuse põhimõtetega ning väldiks põhjendamatult rasket rahalist tagajärge olukorras, kus siht on sisuliselt saavutatav.

**Lõpetuseks**

Tartumaa Tervisekeskus OÜ on tegutsenud käesoleva projekti elluviimisel heas usus, pikaajaliselt ja sihikindlalt. Vaatamata keerulisele olukorrale on saavutatud nelja nimistu koondamine ning jätkatakse pingutustega, et täita ka järelejäänud eesmärk. Täiendava tähtaja andmine on põhjendatud ja realistlik meede, mis arvestab projekti arenguloogikat ja toetuse sihtotstarvet. Finantskorrektsiooni kohaldamine sellises olukorras ei ole mõistlik ega kooskõlas haldusmenetluse ega EL struktuuritoetuse õigusnormide mõttega.

Oluline on rõhutada, et kui nimetatud finantskorrektsioon jääb jõusse, väheneb oluliselt toetuse saaja motivatsioon eesmärkide lõplikuks saavutamiseks. Tekib õigustatud küsimus, miks pingutada veel kahe nimistu leidmise nimel, kui tagajärjeks on niigi juba rakendatud rahaline karistus. Selline käsitlus ei toeta projekti lõppeesmärgi – esmatasandi arstiabi kättesaadavuse – täitumist ning on vastuolus tulemuslikule ja ratsionaalsele halduspraktikale.

Tulenevalt eeltoodust palume:

I Tunnistada Riigi Tugiteenuste Keskuse 09.07.2025 otsus nr 11.2-1/25/3242 õigusvastaseks;

II Jätta tegemata finantskorrektsioon summas 258 499,99 eurot.

Peeter Laasik

Juhataja

Tartumaa Tervisekeskus OÜ